Xirivella inicia la neteja de més d'una dotzena de solars municipals i accessos a la ciutat
28 de agost de 2023

Xirivella inicia un pla especial per a millorar la neteja i desbrossament de més d'una dotzena de solars municipals, accessos a la ciutat i zones perifèriques. Esta acció està dins del pla de xoc que s'ha posat en marxa durant les últimes setmanes per a millorar la neteja del municipi. Per a l'alcaldessa de Xirivella, Paqui Bartual, “la neteja viària és un dels meus principals compromisos amb la ciutadania i este municipi necessita una bona rentada de cara. L'estat d'abandó en el qual ens hem trobat els solars i les entrades a la localitat és lamentable i precisen d'una acció urgent”.

Els treballs han començat en el solar d'enfront del poliesportiu municipal Ramón Sáez. Posteriorment es netejarà el solar del carrer Juan Molina, les parcel·les municipals del polígon industrial, les limítrofes a l'institut Gonzalo Anaya, el solar posterior del parc Pablo Iglesias i tota la zona pròxima al talús de les vies de la C3 des del CEIP Miguel de Cervantes, passant pel parc Clara Campoamor, el Centre Jove i els adossats. A més, també es netejaran els accessos a la localitat i zones perifèriques, incloent la zona entre el carrer Andarella i la V-30.

A part de la neteja dels solars de propietat municipal, el consistori també ha requerit als propietaris de solars privats perquè netegen les seues parcel·les i complisquen amb l'obligació de mantindre-les en condicions òptimes de salubritat.